Σε ομιλία του για τα 100 χρόνια από την ίδρυση του Λιμενικού Σώματος Ελληνικής Ακτοφυλακής, που πραγματοποιήθηκε στο Μέγαρο Μουσικής, ο Θ. Βενιάμης αναφέρθηκε στο θέμα της ελληνικής σημαίας και ισχυρίστηκε πως «έχουμε όλοι υποχρέωση» να βοηθήσουμε τα εφοπλιστικά συμφέροντα «ώστε η ελληνική σημαία να κυματίζει πάλι στην πρύμνη των πλοίων μας» για τη ναυτική παρακαταθήκη της χώρας.

«Αν και οι προσφερόμενες υπηρεσίες του Λιμενικού Σώματος εξυπηρετούν σε πολλές περιπτώσεις τα ευρύτερα συμφέροντα της ελληνόκτητης ναυτιλίας, που είναι επίσης άρρηκτα συνδεδεμένη με τον τόπο μας, επανέρχεται στο προσκήνιο το πρόβλημα της ελληνικής σημαίας και η σταθερά καθοδική πορεία που ακολουθεί – γεγονός που η Πολιτεία καλείται επειγόντως να διαχειριστεί, με τη λήψη μέτρων για τη βελτίωση της ανταγωνιστικότητας αυτής, πριν η κατάσταση καταστεί μη αναστρέψιμη.

Έχουμε όλοι υποχρέωση να συνδράμουμε στον στόχο αυτό, και εγώ προσωπικά δεσμεύομαι ότι θα καταβάλω κάθε δυνατή προσπάθεια, ώστε η ελληνική σημαία να κυματίζει πάλι στην πρύμνη των πλοίων μας, όπως αξίζει στην ένδοξη ναυτική μας παρακαταθήκη».